ການຢຸດຍິງ ໃນເຂດກາຊາ ຍັງຄົງຢູ່ ເປັນມື້ທີສອງ ກ່ອນການເຈລະຈາ ທີ່ໄຄໂຣ (ວີດີໂອ)
ການຢຸດຍິງ ໃນເຂດກາຊາ ຍັງດຳເນີນ ຢູ່ຕໍ່ໄປມາ ກ່ອນໜ້າການເຈລະຈາ ທີ່ນະຄອນໄຄໂຣ ຊຶ່ງຄາດວ່າ ຈະມີການສະເໜີ ໃຫ້ຕໍ່ເວລາການຢຸດຍິງ ອອກໄປອີກ.
ການຢຸດຍິງທີ່ບອບບາງ ມີກຳນົດ 72 ຊົ່ວໂມງ ຢູ່ທີ່ເຂດກາຊານັ້ນ ໄດ້ດຳເນີນຕໍ່ມາເປັນມື້ທີ່ສອງໃນວັນພຸດມື້ນີ້ ໃນຂະນະທີ່ ຜູ້ຕາງໜ້າ ອິສຣາແອລ ແລະກຸ່ມຮາມັສ ຕຽມເຈລະຈາກັນຢູ່ທີ່ ນະຄອນຫລວງ ໄຄໂຣ ທີ່ແນ່ໃສ່ ຕໍ່ເວລາຢຸດຍິງອອກໄປອີກ ມັນເປັນການຢຸດຍິງທີ່ຍາວທີ່ສຸດ ໃນການສູ້ລົບກັນມາເປັນເວລາ ນຶ່ງເດືອນ ທີ່ໄດ້ເອົາຊີວິດຊາວປາແລສໄຕນ໌ໄປ ຫລາຍກວ່າ 1,800 ຄົນ ສ່ວນໃຫຍ່ເປັນພົນລະເຮືອນ ທະຫານອິສຣາແອລ 67 ຄົນ ພ້ອມກັບພົນລະເຮືອນສາມຄົນ ກໍເສຍຊີວິດເຊັ່ນກັນ ລ່ວງໜ້າການເຈລະຈາທີ່ອີ່ຈິບເປັນຜູ້ໄກ່ເກ່ຍນັ້ນ ລັດຖະມົນຕີ ຕ່າງປະເທດ ສະຫະລັດທ່ານ John Kerry ໄດ້ກ່າວຕໍ່ ສື່ມວນຊົນ ອັງກິດວ່າ ທັງສອງຝ່າຍຈຳເປັນຕ້ອງໄດ້ ທຳການຍິນຍອມນຳກັນ ທ່ານ Kerry ກ່າວວ່າ ສະຫະລັດສະໜັບສະໜູນການມອບເສລີພາບໃຫ້ ຊາວປາແລສ ໄຕນ໌ ຫລາຍຂື້ນໃນເຂດກາຊາ ແຕ່ທ່ານເຕືອນວ່າ ນັ້ນແມ່ນ “ຕ້ອງຕິດຕາມມາ ພ້ອມກັບ ຄວາມຮັບຜິດຊອບຫລາຍຂຶ້ນຕໍ່ອິສຣາແອລ ຊຶ່ງໝາຍຄວາມ ວ່າ ຕ້ອງບໍ່ມີລູກສອນໄຟ” ທີ່ກຸ່ມຮາມັສໄດ້ຍິງສຸມເຂົ້າໃສ່ອິສຣາແອລ  ຫລາຍພັນລູກ ໃນສາມສີ່ອາທິດທີ່ຜ່ານມາ ທາງກຸ່ມຮາມັສ ໄດ້ກົດດັນໃຫ້ອິສຣາແອລ ຍຸດຕິການປິດລ້ອມ ທີ່ໄດ້ເຮັດໃຫ້ເສດຖະກິດ ຂອງເຂດກາຊາລຳບາກຝືດເຄືອງ ແລະຂັດຂວາງບໍ່ໃຫ້ຊາວປາແລສໄຕນ໌ ໄດ້ອອກຈາກ ເຂດດັ່ງກ່າວ ທີ່ແອອັດ ແລະທຸກຈົນນັ້ນ ອິສຣາແອລກ່າວວ່າ ຕົນຈະເຕັມໃຈທີ່ຈະໂຍະຍານການຈຳກັດຮັດແຄບຂອງຕົນ ຕໍ່ເຂດ ກາຊາ ກໍຕໍ່ເມື່ອຕົນໄດ້ຮັບການຄໍ້າປະກັນວ່າ ກຸ່ມຮາມັສຈະບໍ່ສວນໃຊ້ ເສລີພາບໃນການ ອອກເຂົ້າເຂດກາຊາໄດ້ນັ້ນ ນຳເອົາລູກສອນໄຟ ຫລືອາວຸດຕ່່າງໆເຂົ້າມາ